കള്ളപ്പണം: ഹൈദരലി ശിഹാബ് തങ്ങളെ വീണ്ടും ചോദ്യംചെയ്യും കോഴിക്കോട് പാലാരിവട്ടം പാലം അഴിമതിപ്പണം ചന്ദ്രിക ദിനപ്പത്രത്തിലെത്തിയതില് മുസ്ലിം ലീഗ് സംസ്ഥാന പ്രസിഡന്റ് ഹൈദരലി ശിഹാബ് തങ്ങളെ എന്ഫോഴ്സ്മെന്റ് ഡയറക്ടറേറ്റ് ചോദ്യംചെയ്യും. വെള്ളിയാഴ്ച ചോദ്യംചെയ്യലിന് ഹാജരാകണമെന്നാവശ്യപ്പെട്ട് തങ്ങള്ക്ക് ഇ ഡി നോട്ടീസ് നല്കി. ഇത് രണ്ടാംതവണയാണ് മുസ്ലിം ലീഗിന്റെ പരമോന്നത നേതാവ് ഇ ഡിയുടെ മുമ്ബില് ഹാജരാകേണ്ടിവരുന്നത്. കഴിഞ്ഞ വര്ഷം ജൂലൈയില് തങ്ങളെ ഇ ഡി ചോദ്യംചെയ്തിരുന്നു. മുന് മന്ത്രി വി കെ ഇബ്രാഹിംകുഞ്ഞടക്കം ഉള്പ്പെട്ട പാലാരിവട്ടം പാലം അഴിമതിയിലൂടെ സമ്ബാദിച്ച പണം ലീഗ് മുഖപത്രമായ ചന്ദ്രികയുടെ അക്കൗണ്ടില് നിക്ഷേപിച്ച് വെളുപ്പിക്കാന് ശ്രമിച്ചുവെന്നാണ് കേസ്. അസുഖബാധിതനായി കോഴിക്കോട്ടെ സ്വകാര്യ ആശുപത്രിയില് ചികിത്സയിലുള്ള തങ്ങള് സമീപത്തെ വാടകവീട്ടിലാണ് താമസിക്കുന്നത്. കൊച്ചിയില്നിന്നുള്ള ഇ ഡി ഉദ്യോഗസ്ഥര് ഇവിടെയെത്തിയാണ് നോട്ടീസ് നല്കിയത്. കേന്ദ്രസര്ക്കാരിന്റെ നോട്ട് അസാധുവാക്കല് കാലത്ത് 2016ലാണ് ഡയറക്ടര് ബോര്ഡ് അംഗമായ പി എ അബ്ദുള് സമീര് ചന്ദ്രികയുടെ പഞ്ചാബ് നാഷണല് ബാങ്കിന്റെ മാര്ക്കറ്റ് റോഡ് ബ്രാഞ്ചിലെ അക്കൗണ്ടില് പത്തുകോടി രൂപ നിക്ഷേപിച്ചത്. വി കെ ഇബ്രാഹിംകുഞ്ഞിന്റെ ബിനാമിയായാണ് സമീര് പണം നിക്ഷേപിച്ചതെന്ന് ആക്ഷേപമുണ്ടായിരുന്നു. ചന്ദ്രിക ദിനപ്പത്രത്തിന്റെ ചെയര്മാനും മാനേജിങ് ഡയറക്ടറുമായ ഹൈദരലി ശിഹാബ് തങ്ങളറിയാതെ ഇത്ര വലിയ തുക പത്രത്തിന്റെ അക്കൗണ്ടിലെത്തില്ലെന്നാണ് അന്വേഷണസംഘം കരുതുന്നത്. തുകയുടെ ഉറവിടം വ്യക്തമാക്കാന് സ്ഥാപനത്തിനോ ആരോപണ വിധേയര്ക്കോ സാധിക്കാത്ത സാഹചര്യത്തിലാണ് തങ്ങളെ ചോദ്യംചെയ്യാനുള്ള തീരുമാനം.